

**Еуразиялық экономикалық одаққа мүше мемлекеттердің ауыл шаруашылығы өнімі мен азық-түлік экспортына қатысты өткізу және маркетингтік саясатын үйлестіру туралы**

Еуразиялық экономикалық комиссия Алқасының 2015 жылғы 22 желтоқсандағы № 28 ұсынымы

      Жоғары Еуразиялық экономикалық кеңестің 2014 жылғы 21 қарашадағы № 94 шешімімен бекітілген, Кеден одағына және Бірыңғай экономикалық кеңістікке мүше мемлекеттердің келісілген (үйлестірілген) агроөнеркәсіптік саясатының тұжырымдамасын іске асыру жөніндегі іс-шаралар жоспарының 10-тармағына сәйкес Еуразиялық экономикалық комиссия Алқасы,

      2014 жылғы 29 мамырдағы Еуразиялық экономикалық одақ туралы шарттың 95-бабы 7-тармағының 10-тармақшасы негізінде,

      ауыл шаруашылығы өнімі мен азық-түлікті экспортқа жылжытудың шетелдік тәжірибесін, сондай-ақ интеграциялық қоғамдастықтардағы үйлестіру механизмдерін ескере отырып,

      Еуразиялық экономикалық одаққа мүше мемлекеттерге (бұдан әрі – мүше мемлекеттер) осы Ұсыным ресми жарияланған күннен бастап мынадай ұсыным жасайды:

      1. Экспорттық әлеуетті дамыту перспективаларын айқындау кезінде мүше мемлекеттердің елдік және салалық экспорттық басымдықтары туралы деректері негізінде Еуразиялық экономикалық комиссия (бұдан әрі – Комиссия) дайындайтын және Еуразиялық экономикалық одақтың "Интернет" ақпараттық-телекоммуникациялық желісіндегі ресми сайтында орналастырылатын, мүше мемлекеттердің ауыл шаруашылығы өнімі мен азық-түлігін үшінші елдер нарығына экспорттауды кеңейту бойынша ұсыныстарды ескерсін.

      2. Жыл сайын, 2016 жылдан бастап, 15 қаңтардан кешіктірмей, Комиссияға:

      Комиссияның жиынтық шолуды дайындауы мақсатында мүше мемлекеттерде қолданылатын ауыл шаруашылығы өнімі мен азық-түлік экспортын қолдау шаралары мен механизмдері туралы;

      Комиссияның үйлестіруі кезінде бірлескен іс-шараларды ұйымдастыру мақсатында ауыл шаруашылығы өнімдері мен азық-түліктің халықаралық көрмелері мен жәрмеңкелеріне қатысу жоспарлары туралы;

      Комиссияның алдыңғы жылға арналған жиынтық ақпаратты дайындауы мақсатында ауыл шаруашылығы өнімдері мен азық-түлік экспортын жылжытуға қатысты бизнес-миссияны өткізу жоспарлары туралы ақпарат берсін.

      3. Басқа мүше мемлекеттер мен Комиссияға экспортталатын ауыл шаруашылығы өнімі мен азық-түліктің халықаралық және ішкі нарықтарының жай-күйін көрсететін мүше мемлекеттерде жүргізілген зерттеу нәтижелері туралы ақпарат берсін.

|  |  |
| --- | --- |
| *Еуразиялық экономикалық комиссия*  *Алқасының Төрағасы* | *В. Христенко* |

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК